Doležal, Andrej, minister dopravy a výstavby SR, poverený vedením Ministerstva práce, sociálnych vecí a rodiny SR (2021-03-30):
Ďakujem pekne, pán predsedajúci. Vážené panie poslankyne, páni poslanci, dovoľte mi, aby som uviedol vládny návrh zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov, druhé čítanie. Na základe nálezu Ústavného súdu Slovenskej republiky stratilo dňa 18. decembra 2020 účinnosť ustanovenie § 82b ods. 2 zákona o sociálnom poistení, ktorým sa, ľudovo povedané, krátil minimálny dôchodok sporiteľom v II. pilieri. Ústavný súd sa však vo svojom náleze nevysporiadal so započítavaním dôchodkových príjmov z II. piliera na účely výpočtu minimálneho dôchodku, ktoré sa krátením bezprostredne súvisí, ktoré s krátením bezprostredne súviseli. Cieľom predmetného návrhu zákona je preto právna úprava, ktorou sa zabezpečí započítanie dôchodkových príjmov z II. piliera do úhrnu dôchodkových príjmov rozhodujúcich pre určenie existencie nároku na minimálny dôchodok a sumy minimálneho dôchodku. Ponechanie právnej úpravy v znení nálezu Ústavného súdu by mohlo založiť nerovnaké postavenie občanov pri určovaní sumy minimálneho dôchodku z dôvodu ich postavenia sporiteľa v systéme starobného dôchodkového sporenia. Druhým cieľom návrhu zákona je v súvislosti s realizáciou úlohy C.8. Uznesenia vlády Slovenskej republiky č. 757 z 2. decembra 2020 upraviť postúpenie pohľadávok Sociálnej poisťovne voči zdravotníckym zariadeniam po lehote splatnosti na spoločnosť v stopercentnom vlastníctve štátu podľa návrhu a za podmienok uvedených v návrhu finančnej stabilizácie zdravotníckych zariadení. Druhé čítanie vo výboroch Národnej rady Slovenskej republiky prinieslo viaceré pozmeňujúce návrhy, ktoré sú reakciou na nepriaznivý vývoj pandemickej situácie na Slovensku, ako aj reakciou na podnety z prvého čítania. Vzhľadom na to, že v dôsledku pandémie často dochádza k odkladaniu zdravotných výkonov, napríklad plánovaných operácií, rehabilitácií, sa objektívne predlžuje aj obdobie dočasnej pracovnej neschopnosti. Pozmeňujúcim návrhom obsiahnutým v spoločnej správe sa preto v týchto prípadoch navrhuje predĺženie podporného obdobia na čerpanie nemocenského. Ďalším návrhom sa v súvislosti s predpokladaným nižším výberom poistného na sociálne poistenie navrhuje ponechať v správnom fonde rezerva v podobe 50 % zostatkov správneho fondu k 31. decembru 2019 a k 31. decembru 2020, nevyčerpaných k 31. decembru 2020. Návrh sa predkladá v súvislosti so zabezpečením dodatočných disponibilných zdrojov v Správnom fonde Sociálnej poisťovne v roku 2021 na zabezpečenie činnosti Sociálnej poisťovne. Súčasne sa z dôvodu transparentnosti použitia týchto finančných prostriedkov navrhuje, aby ich použitie schvaľovala Dozorná rada Sociálnej poisťovne. No a posledný pozmeňujúci návrh je reakciou na podnety pána poslanca Cmoreja. Navrhuje sa ním vypustenie inštitútu dohody o prevzatí dieťaťa do starostlivosti pre splnenie podmienok nároku na materské, nakoľko predstavuje iba formálny úkon a vo svojej povahe je to teda nadbytočná administratívna záťaž pre rodičov dieťaťa. Naďalej sa však bude vyžadovať starostlivosť o dieťa v takom rozsahu, ktorý si vyžaduje prerušenie, resp. obmedzenie zárobkovej činnosti. S uvedenými pozmeňujúcimi návrhmi sa stotožňujem a podporujem ich prijatie. Ďakujem veľmi pekne za pozornosť.